Reménykedünk, hogy egy újabb médiahack, a nyilvánosság figyelmének trollkodó felhívása a szurikáta ügyben elszabadult népharagra az az esemény, amit a Facebookon tettek közzé. Vagy tényleg kezdenek páran becsavarodni az elpusztult állat generálta lavina-effektus közepette.

Ahogy megírtuk, egész héten a kecskeméti vadasparkban elpusztult, vemhes szurikátán pörög/hörög az internet népe, sokan virtuálisan meglincselve az iskolást, aki földhöz csapta az ujjára ráharapó állatot. Az őrület újabb állomásaként nyilvános eseményt hirdettek meg a Facebookon "tiszteletteljes gesztusként Zara és mangusztacsemetéi emlékére".

A demonstrálók a felhívás szerint a Hősök terén gyűlnének össze, hogy "egy-egy gyertyával, mécsessel, méltó búcsút vegyenek tőle".

Tanulságos a megfogalmazás, ahogy leírják, mi a célja az eseménynek: "egy várandós szurikátának ártatlanul kellett meghalnia", csak mert egy kisfiú nem tartotta be a szabályokat.

"Azóta semmilyen büntetést nem kapott, pedig sokan úgy gondoljuk, a fiú megtorlást érdemel. Vele is ugyanezt kéne tenni, az elemi igazság jegyében" – írják.

Az eseményre – amit ezúttal direkt nem linkelünk be – eddig alig tucatnyian jelezték érdeklődésüket, illetve megjelenésüket.

© MTI / EPA / AAP / Taronga Állatkert

Ide kattintva eléri a Nyüzsi további cikkeit, azonnali véleményeket, érdekességeket, szórakoztató mémeket, gifeket, videókat.